
BIROULUI  PERMANENT 

AL

CAMEREI  DEPUTAŢILOR

Vă înaintăm, alăturat, RAPORTUL COMUN asupra Cererii de reexaminare asupra Legii pentru modificarea art.17 din Legea nr. 148/2000 privind publicitatea, precum şi a Legii audiovizualului nr. 504/2002, trimisă Comisiei pentru cultură, arte, mijloace de informare în masă şi Comisiei pentru sănătate şi familie, în vederea reexaminării, cu adresa nr. Plx. 450/2015/2016 din 01 februarie 2016, Camera Deputaţilor fiind Cameră decizională.
În raport cu obiectul şi conţinutul său, Legea face parte din categoria legilor organice. 

    PREŞEDINTE,                                                      PREŞEDINTE

Gigel Sorinel ŞTIRBU                                 Conf. Univ. Dr. Florin BUICU

RAPORT COMUN 
asupra Cererii de reexaminare a Legii pentru modificarea art.17 din Legea nr. 148/2000 privind publicitatea, precum şi a Legii audiovizualului nr. 504/2002

În conformitate cu prevederile art. 137 alin. (2) din Regulamentul Camerei Deputaţilor, republicat, Comisia pentru cultură, arte, mijloace de informare în masă împreună cu Comisia pentru sănătate şi familie au fost sesizate, spre reexaminare, la solicitarea Preşedintelui României cu Legea pentru modificarea art.17 din Legea nr. 148/2000 privind publicitatea, precum şi a Legii audiovizualului nr. 504/2002, transmisă de Biroul permanent cu adresa nr. Plx 450/2015/2016 din 1 februarie 2016.
Legea adoptată de Camera Deputaţilor cu respectarea prevederilor art. 75 alin. (2) teza a III a şi de Senat cu respectarea prevederilor art. 76 alin. (1) din Constituţia României, republicată, a fost transmisă spre promulgare Preşedintelui României la data de 22 decembrie 2015. 
În temeiul art. 77 alin. (2) din Constituţia României, republicată, Preşedintele României a formulat o cerere de reexaminare pe care a transmis-o Parlamentului, în data de 8 ianuarie 2016, în care se invocă următoarele  motive: 
1. Astfel, la art. I din legea trimisă spre promulgare, norma instituită prin art. 17 vine în contradicţie cu ansamblul normelor ce constituie regimul juridic al publicităţii pentru medicamente, stabilit în Legea nr. 95/2006 care transpune, în legislaţia naţională, Directiva 2001/83/CE;
2. Interdicţia instituită prin art. II din legea trimisă spre promulgare reprezintă o măsură în total dezacord cu reglementarea europeană şi care nu poate fi calificată ca reprezentând o reglementare din categoria celor permise statelor membre în cadrul marjei privind nivelul de armonizare.

Potrivit prevederilor art.75 alin. (1) din Constituţia României, republicată Camera Deputaţilor este prima Cameră sesizată.

Legea pentru modificarea art. 17 din Legea nr. 148/2000 privind publicitatea, precum şi a Legii audiovizualului nr. 504/2002, vizează atât interzicerea publicităţii pentru produsele medicamentoase în cadrul programelor de televiziune şi radiodifuziune, cât şi a publicităţii pentru farmacii difuzată în cadrul programelor de televiziune şi radiodifuziune, prin poziţionarea unor farmacii ca fiind standarde sau etalon pentru celelalte. Totodată, sunt interzise comunicările comerciale audiovizuale destinate produselor şi tratamentelor medicale, precum şi plasarea acestora unor operatori economici al căror obiect principal de activitate îl constituie fabricarea ori vânzarea unor astfel de produse, chiar şi a acelora pentru care nu este necesară o prescripţie medicală.

În conformitate cu prevederile art. 61, 63 şi ale art. 137 alin.(3) din Regulamentul Camerei Deputaţilor, republicat, cu modificările şi completările ulterioare, membrii Comisiei pentru cultură, arte, mijloace de informare în masă şi membrii Comisiei pentru sănătate şi familie au luat în dezbatere, în şedinţe separate, Cererea de reexaminare a Preşedintelui României, în şedinţele din 16 februarie şi, respectiv 9 februarie 2016. 
La lucrările Comisiei pentru cultură, arte, mijloace de informare în masă şi-au înregistrat prezenţa un număr de 21 de deputaţi din totalul de 24 membri.

La lucrările Comisiei pentru sănătate şi familie şi-au înregistrat prezenţa un număr de 17 deputaţi din totalul de 19 membri.

La dezbaterile acestei Legi au fost prezenţi, în conformitate cu prevederile art. 55 din Regulamentul Camerei Deputaţilor, republicat, domnul Răzvan VULCĂNESCU, subsecretar de stat în cadrul Ministerului Sănătăţii.

În urma reexaminării Legii pentru modificarea art. 17 din Legea nr. 148/2000 privind publicitatea, precum şi a Legii audiovizualului  nr. 504/2002, membrii Comisiei pentru cultură, artă, mijloace de informare în masă şi membrii Comisiei pentru sănătate şi familie au hotărât, cu majoritate de voturi, admiterea  Cererii de reexaminare şi, respectiv, respingerea Legii pentru modificarea art. 17 din Legea nr. 148/2000 privind publicitatea, precum şi a Legii audiovizualului  nr. 504/2002.
În raport de obiectul şi conţinutul reglementării, legea face parte din categoria legilor organice, conform prevederilor art. 73 alin. (3) din Constituţia României, republicată.

 PREŞEDINTE,                                                      PREŞEDINTE,
   Gigel Sorinel  ŞTIRBU                                     Conf. Univ. Dr. Florin BUICU
         
SECRETAR,                                                            SECRETAR,                                             
    Florin Costin PÂSLARU  

               Conf. Dr. Camelia BOGDĂNICI                        

